10 yillik qamoq jazosiga mahkum etilgan “Eronlik Anjelina Joli” ozod qilindi (foto)

O‘n yillik qamoq jazosiga mahkum etilgan “Eronlik Anjelina Joli” nomi bilan mashhur internet yulduzi Sahar Tabar (asli ismi-sharifi Fotima Xishvand) ozod qilindi. Bu haqda Daily Mail xabar bermoqda.

Ma’lumotlarga ko‘ra, Xishvand suddan bir necha kun o‘tib ozod qilingan. Eronlik jurnalist Masix Alinejad qizning ozodlikka chiqarilishini hukmga nisbatan jamoatchilik orasida paydo bo‘lgan norozilik bilan bog‘lagan.

Shundan so‘ng Fatima Xishvand “Rokna” davlat telekanaliga intervyu berishga ham muvaffaq bo‘lgan. “Ishonchim komilki, endi Instagram’da sahifa ochish uyoqda tursin, ushbu dasturni hattoki telefonimga ham o‘rnatmayman”, − deya fikr bildirgan 14 oyni panjara ortida o‘tkazgan Xishvand.

Eslatib o‘tamiz, Xishvand dinni tahqirlash, zo‘ravonlikni qo‘zg‘atish, mumkin bo‘lmagan yo‘llar bilan daromad olish va yoshlar orasida korrupsiyani rivojlantirishda ayblanib, 10 yillik qamoq jazosiga mahkum etilgan edi.